KIRJALLINEN KYSYMYS P-2918/01 esittäjä(t): Giovanni Pittella (PSE) komissiolle. Espanjan vesisuunnitelmasta johtuva veden hinnan korottaminen.



Virallinen lehti nro 134 E , 06/06/2002 s. 0148 - 0149



KIRJALLINEN KYSYMYS P-2918/01 esittäjä(t): Giovanni Pittella (PSE) komissiolle (17. lokakuuta 2001) Aihe: Espanjan vesisuunnitelmasta johtuva veden hinnan korottaminen Espanja hyväksyi äskettäin kansallisen vesisuunnitelman (PHN) 5. heinäkuuta 2001 annetulla lailla 10/2001. Onko komissio tutkinut, onko kyseinen laki yhteisön vesidirektiivin ja erityisesti sen 9 artiklan mukainen? Tässä artiklassa säädetään, että jäsenvaltioiden on otettava huomioon veden tosiasiallisten kustannusten kattamista koskeva politiikka veden tehokkaan käytön takaamiseksi. Eikö tämän lain soveltamiseen liity maatalouden ja matkailijoiden käyttämän veden hinnan piilorahoitusta tietyillä Espanjan alueilla ja näin ollen vilpillistä kilpailua suhteessa muihin Euroopan alueisiin? Margot Wallströmin komission puolesta antama vastaus (3. joulukuuta 2001) Espanja hyväksyi äskettäin kansallisen vesisuunnitelman 5. heinäkuuta 2001 annetulla lailla 10/2001. Suunnitelman päätavoitteena on kohdistaa Espanjan pintavesivaroja alueille, joilla on ja tulee olemaan huomattavia ongelmia vedensaannissa. Komissio selvittää parhaillaan perusteellisesti kansallisen vesisuunnitelman ja vesipolitiikan puitedirektiivin(1) välisiä yhteyksiä ja niiden keskinäistä johdonmukaisuutta. Veden hinnoitteluun liittyvissä kysymyksissä vesipolitiikan puitedirektiivi sisältää erityisiä säännöksiä veden hinnoittelusta, kannustavasta hinnoittelusta ja kustannusten kattamisesta. Direktiivin 9 artiklassa säädetään, että jäsenvaltioiden on otettava huomioon vesipalveluista aiheutuvien kustannusten kattamisen periaate, mukaan lukien ympäristö- ja luonnonvarakustannukset, sekä liitteen III mukainen taloudellinen analyysi ja erityisesti saastuttaja maksaa -periaate. Samassa artiklassa velvoitetaan jäsenvaltioita myös varmistamaan vuoteen 2010 mennessä, että veden hinnoitteluperiaatteilla kannustetaan riittävästi tehokkaaseen vedenkäyttöön ja että veden käyttäjät (jaettuna ainakin teollisuuden, kotitalouksien ja maatalouden käyttäjiin) osallistuvat tasapuolisesti vesipalveluista aiheutuvien kustannusten kattamiseen. Jäsenvaltiot voivat ottaa kustannusten määrittelyssä huomioon kustannusten kattamisesta aiheutuvat sosiaaliset, taloudelliset ja ympäristöön kohdistuvat vaikutukset samoin kuin kyseisen alueen tai alueiden maantieteelliset ja ilmasto-olot. Tässä vaiheessa ei pystytä arvioimaan pelkästään kansallisen vesisuunnitelman perusteella, täyttääkö Espanja ajoissa 9 artiklan ja erityisesti sen kannustavaa hinnoittelua ja kustannusten kattamista koskevat vaatimukset. Vaatimusten noudattamisen määräajaksi on asetettu vuosi 2010. Espanjalla on aikaa vuoden 2003 joulukuuhun asti saattaa vesipolitiikan puitedirektiivin säännökset osaksi kansallista lainsäädäntöä. Siinä vaiheessa voidaan tehdä ensimmäiset arviot siitä, täyttävätkö vesipalvelujen hinnoittelu, mukaan luettuina kansallisen vesisuunnitelman mukaisesti tarjottavat palvelut, ja edellä mainitut veden pääkäyttökohteet lopulta vesipolitiikan puitedirektiivin vaatimukset, vai toimivatko ne esimerkkinä epäreilusta kilpailusta muihin Euroopan alueisiin verrattuna. Perustietoja arviointia varten saadaan vedenkäytön taloudellisella analyysillä, josta säädetään vesipolitiikan puitedirektiivin 5 artiklassa ja liitteessä III. (1) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista (EYVL L 327, 22.12.2000).